b"\n_START_ARTICLE_\nCiutat ib\xc3\xa8rica del Mol\xc3\xad d'Esp\xc3\xadgol\n_START_SECTION_\nDescripci\xc3\xb3 arqueol\xc3\xb2gica\n_START_PARAGRAPH_\nLa ciutat est\xc3\xa0 envoltada per una muralla de forma circular el\xc2\xb7l\xc3\xadptica. Constitueix un dels exemples d\xe2\x80\x99urbanisme m\xc3\xa9s desenvolupat entre les poblacions conegudes de l'\xc3\xa0rea ilergeta. Va ser un centre productor agr\xc3\xadcola, ramader, pol\xc3\xadtic i comercial de primer ordre. _NEWLINE_El jaciment consta de dos espais arqueol\xc3\xb2gics: l'espai urb\xc3\xa0 on es troben les restes visibles, i l'espai suburb\xc3\xa0 que s'est\xc3\xa9n cap al nord, fora de les muralles de l'oppidum. Els carrers s'entrecreuen formant una ret\xc3\xadcula. S'hi aprecien un total de quatre muralles constru\xc3\xafdes en diferents \xc3\xa8poques. Es calcula que el m\xc3\xa0xim de poblaci\xc3\xb3 va ser de 6.000 habitants i que s'hi van aixecar unes 500 cases.\n_START_SECTION_\nHist\xc3\xb2ria de l'excavaci\xc3\xb3\n_START_PARAGRAPH_\nLes excavacions van ser iniciades entre 1970 i 1972 per moss\xc3\xa8n A. Llorens; despr\xc3\xa9s foren continuades fins al 1986 per l'equip de Joan Maluquer de Motes i Nicolau; del 1987 al 1994 hi va actuar M. Cura, i des de l'any 2000 \xc3\xa9s gestionat directament pel Museu d'Arqueologia de Catalunya.\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens d'aquest assentament s\xc3\xb3n al final de la primera edat del ferro, quan es construeix la muralla a finals del s. V aC (ib\xc3\xa8ric antic), probablement sobre un estrat anterior. Durant la primera meitat del segle IV aC es fa una certa ordenaci\xc3\xb3 general de l'espai, i creix apareixent els barris suburbans. El seu moment \xc3\xb2ptim va ser en els segles IV-III aC. Fou abandonat una primera vegada cap a l'any 200 aC a conseq\xc3\xbc\xc3\xa8ncia de la destrucci\xc3\xb3 per un incendi (en temps de la Segona Guerra p\xc3\xbanica); per\xc3\xb2 cap a l'any 100 aC hi ha una certa recuperaci\xc3\xb3, fins que \xc3\xa9s abandonat definitivament a mitjan segle I aC._NEWLINE_Tradicionalment alguns investigadors han identificat aquest jaciment amb la ciutat ib\xc3\xa8rica d'Athan\xc3\xa0gia o Atanagrum, la capital de la tribu ib\xc3\xa8rica que els autors posteriors varen anomenar ilergets, destru\xc3\xafda per Gneu Escipi\xc3\xb3 en la Segona Guerra p\xc3\xbanica. Segons aquesta hip\xc3\xb2tesi, amb l'arribada dels romans comen\xc3\xa7aria el declivi de la tribu ilerget, que es veuria obligada a abandonar Tornabous i traslladar-se a Iltirta. La nova capital ilerget estaria situada en un lloc m\xc3\xa9s estrat\xc3\xa8gic, i permetria als conqueridors accedir amb m\xc3\xa9s facilitat a l'interior de la pen\xc3\xadnsula ib\xc3\xa8rica."